Na temelju članka 13. stavak 2. Zakona o udrugama (Narodne novine broj 74/14, 70/17, 98/19) i članka 37. stavak 2., a u vezi s člankom 122. stavak 1. Zakona o vatrogastvu (Narodne novine broj 125/19), uz suglasnost Vatrogasne zajednice grada Kaštela od dana\_\_\_\_\_, Skupština Dobrovoljnog vatrogasnog društva „Mladost“ na sjednici održanoj dana \_\_\_\_\_\_\_\_\_\_\_ u \_\_\_\_\_, donijela je

**STATUT**

 **DOBROVOLJNOG VATROGASNOG DRUŠTVA „MLADOST“**

**I. OSNOVNE ODREDBE**

**Članak 1.**

Ovim Statutom uređuje se:

* naziv i sjedište Dobrovoljnog vatrogasnog društva „Mladost“ (u daljnjem tekstu: Društvo),
* znak Društva i njegov izgled, amblem i zastava Društva,
* izgled pečata Društva,
* zastupanje i predstavljanje Društva,
* područja djelovanja sukladno ciljevima,
* ciljevi,
* djelatnosti kojima se ostvaruju ciljevi,
* gospodarske djelatnosti sukladno zakonu, kad ih Društvo obavlja,
* način osiguranja javnosti djelovanja Društva,
* uvjeti i način učlanjivanja i prestanku članstva, prava, obveze i odgovornosti te stegovna odgovornost članova i način vođenja popisa evidencije članova,
* tijela Društva, njihov sastav i način sazivanja sjednica, izbor, opoziv, ovlasti, način odlučivanja i trajanje mandata te način sazivanja Skupštine u slučaju isteka mandata,
* izbor i opoziv Likvidatora Društva,
* prestanak postojanja Društva,
* imovina, način stjecanja i raspolaganja imovinom,
* postupak s imovinom u slučaju prestanka postojanja Društva,
* način rješavanja sporova i sukoba interesa unutar Društva,
* teritorija djelovanja Društva,
* druga pitanja od značaja za Društvo,
* prijelazne i završne odredbe.

**Članak 2.**

 Izrazi koji se koriste u ovom Statutu, a imaju rodno značenje, koriste se neutralno i odnose se na jednako na muški i na ženski rod.

**Članak 3.**

Društvo se osniva, djeluje i prestaje s djelovanjem sukladno odredbama Zakona koji uređuje osnivanje i djelovanje udruga, ako Zakonom o vatrogastvu (u daljnjem tekstu: Zakon) za pojedina pitanja nije drukčije određeno i samostalna je pravna osoba s ovlastima propisanim Zakonom.

Dobrovoljno vatrogasno društvo „Mladost“ (u daljnjem tekstu: Društvo) je dobrovoljna, stručna, humanitarna i nestranačka Udruga dobrovoljnih vatrogasaca i od interesa za Republiku Hrvatsku u djelatnosti zaštite od požara.

Članovi društva su fizičke osobe koje se udružuju radi zadovoljavanja zajedničkih potreba, a naročito na unapređenju vatrogastva i zaštite od požara i obavljanja drugih poslova kojima se podupire humana djelatnost.

**II. NAZIV I SJEDIŠTE , ZNAK, AMBLEM I ZASTAVA DRUŠTVA, PEČAT**

**Članak 4.**

 Naziv Društva je: Dobrovoljno vatrogasno društvo **„Mladost“**

Skraćeni naziv Društva je: **DVD „Mladost“**

Sjedište Društva: **Kaštel Sućurac, Putaljski put 58**

Odluku o promjeni poslovne adrese Društva donosi Upravni odbor.

Naziv Dobrovoljnog vatrogasnog društva mora biti istaknut na zgradi u kojoj je sjedište i na objektima u kojima obavlja svoju djelatnost.

**Članak 5.**

Društvo ima znak i zastavu.

Vatrogasni znak je sastavljen od vatrogasne kacige iza koje se nalazi ukrštene vatrogasna sjekirica i baklja.

Zastava je s jedne strane izrađena od tkanine plameno-crvene boje, dužine 145 cm i širine 115 cm. S desne strane zastave je vatrogasni amblem, oblika i sadržaja utvrđenog Statutom Hrvatske vatrogasne zajednice. S lijeve strane vatrogasnog amblema ispisana je godina osnivanja društva, a s desne strane označena je godina kada je Društvo dobilo zastavu.

Na lijevoj strani zastave u sredini je lik Svetog Florijana u boji visine 54 cm na plavoj pozadini sa zlatnim eliptičnim obrubom.

Oko ruba zastave su zlatne rese dužine 7 cm. Zastava je pričvršćena na koplje na kojem su dvije trake trobojke Republike Hrvatske (širina 15, a dužina 80 cm) zlatnim resama dužine 7 cm. Na trobojki je upisano ime donatora svečane zastave.

**Članak 6.**

 Društvo ima pečat.

Pečat je okruglog oblika, promjera 18 i 30 mm, s ispisanim tekstom uz rub pečata: Dobrovoljno vatrogasno društvo „Mladost“ Kaštel Sućurac.

U sredini pečata nalazi se vatrogasni znak.

Upotreba i čuvanje pečata utvrđuje se upustvom koje donosi Upravni odbor Društva.

**III. ZASTUPANJE**

**Članak 7.**

 Društvo ima svojstvo pravne osobe, a stječe ga danom upisa u Registar udruga.

 Društvo predstavljaju i zastupaju Predsjednik i Zapovjednik.

Društvo mogu predstavljati i zastupati i druge osobe po ovlaštenju Predsjednika i Zapovjednika.

Osobe ovlaštene za zastupanje, svaka iz svog djelokruga obveza:

Odgovara za zakonitost rada,

Vodi poslove sukladno odlukama Skupštine, Upravnog odbora i drugih tijela upravljanja.

**IV. PODRUČJE DJELOVANJA DRUŠTVA**

**Članak 8.**

Društvo ima vatrogasnu postrojbu kao ustrojstveni oblik svog djelovanja u skladu sa Statutom i Zakonom o vatrogastvu.

Društvo s pripadajućom vatrogasnom postrojbom nadležno je tijelo za vatrogastvo odgovorno za provedbu vatrogasne djelatnosti na području jedinice lokalne samouprave sukladno vatrogasnom planu Grada Kaštela, koje u okviru svog djelokruga i nadležnosti propisanih Zakonom odgovara Gradonačelniku.

Društvo, sukladno vatrogasnom planu Grada Kaštela, s jedinicom lokalne samouprave utvrđuje prava i obveze u provođenju vatrogasne djelatnosti.

Postrojba dobrovoljnog vatrogasnog društva djeluje unutar dobrovoljnog vatrogasnog društva kao operativna snaga koja obavlja vatrogasnu djelatnost na području koje joj je dodijeljeno na temelju vatrogasnog plana Grada Kaštela

**V. CILJEVI I DJELATNOSTI KOJIMA SE OSTVARUJU CILJEVI**

**Članak 9.**

Ciljevi Društva:

* unapređenje sustava zaštite od požara i vatrogastva na području djelovanja odnosno području odgovornosti Društva,
* organizacija preventivne zaštite i podizanje svijesti o istoj,
* učinkovita provedba vatrogasne djelatnosti na području djelovanja odnosno području odgovornosti Društva,
* provođenje vatrogasnih aktivnosti
* osposobljavanje, usavršavanje, održavanje i podizanja operativne spremnosti članova Društva,
* podizanje svijesti i očuvanje vatrogasne tradicije u lokalnoj zajednici,
* promicanje vatrogasnog sustava kroz vatrogasna natjecanja, rad s mladeži te kroz djelovanje u lokalnoj zajednici,
* kontinuirano pomlađivanje članstva Društva,
* dodjela strukovnih priznanja i predlaganje dodjele javnih priznanja za svoje zaslužne članove,
* suradnja s tijelima jedinica lokalne samouprave, pravnim osobama, sredstvima javnog priopćavanja, udrugama i drugim organizacijama radi unapređivanja sustava vatrogastva i zaštite od požara,
* promicanje značaja dobrovoljnog vatrogastva,
* razvijanje pozitivnih ljudskih vrijednosti poput solidarnosti, požrtvovnosti, nesebičnosti i prijateljstva.

**Članak 10.**

Djelatnosti Društva:

* sudjelovanje u provedbi preventivnih mjera zaštite od požara i tehnoloških eksplozija
* gašenje požara i spašavanje ljudi i imovine ugroženih požarom i tehnološkom eksplozijom,
* spašavanje osoba i pružanju ljudske i tehničke pomoći prilikom potresa, poplava i ostalih elementarnih nepogoda,
* pružanje tehničke pomoći u nezgodama i opasnim situacijama,
* obavljanje drugih poslova u nesrećama, ekološkim i inim nesrećama,
* osposobljavanje i usavršavanje članova temeljem važećih propisa,
* provedba teorijske nastave i praktičnih vježbi temeljem važećih propisa,
* organizacija pokaznih vježbi i prezentacija,
* promidžbene aktivnosti,
* promicanje vatrogastva kao stručne i humanitarne djelatnosti,
* provedba preventivnih pregleda,
* rad s vatrogasnom mladeži i pomlatkom,
* rad s natjecateljskim desetinama,
* organizacija savjetovanja, seminara i vatrogasnih natjecanja,
* organizacija kulturnih, sportskih i drugih aktivnosti,
* sudjelovanje u aktivnostima u zaštiti okoliša,
* promicanje i zastupanje zajedničkih interesa svojih članova,
* organiziranje povremenih turističkih paket aranžmana isključivo za svoje članove u trajanju od dva dana, uključujući najviše jedno noćenje,
* pripremanje i usluživanje toplih i hladnih napitaka, bezalkoholnih pića i jela za svoje zaposlenike i članove u svojim poslovnim prostorijama,
* dodjela strukovnih priznanja i predlaganje dodjele javnih priznanja za svoje zaslužne članove,
* suradnja s tijelima jedinica lokalne uprave i samouprave, poduzećima, sredstvima javnog priopćavanja, udrugama i drugim organizacijama radi unapređivanja vatrogastva i zaštite od požara,
* obavljanje gospodarskih uslužnih djelatnosti (usluge vatrogasnog dežurstva, servisiranje vatrogasnih aparata, održavanje vatrogasne tehnike i sl.) u skladu s važećim propisima,
* organizacija i provedba drugih aktivnosti potrebnih za ostvarivanje ciljeva Društva.

Vatrogasna djelatnost provodi se na kopnu, moru, jezerima i rijekama kao neprofitna, stručna i humanitarna djelatnost od interesa za Republiku Hrvatsku.

Društvo može, osim vatrogasne djelatnosti, obavljati gospodarske, ugostiteljske i društvene djelatnosti sukladno odredbama pozitivnih propisa, ako se time ne umanjuje intervencijska spremnost vatrogasne postrojbe dobrovoljnoga vatrogasnog društva.

Za njihovo obavljanje Društvo može imati stalne i povremeno zaposlene djelatnike.

GOSPODARSKE DJELATNOSTI KOJE DRUŠTVO OBAVLJA

Radi poboljšanja materijalne i financijske osnove za ostvarivanje ciljeva i zadataka, kao i zadovoljavanja potrebe članova Društvo može obavljati gospodarske djelatnosti sukladno Statutu i posebnim zakonima i to:

* Tehničke usluge, usluge dežurstva i intervencije;
* Osiguravanje kulturnih, sportskih i drugih priredbi kao i manifestacija s visokim rizikom za nastanak požara i eksplozija;
* Osiguravanje objekata i prostora s visokim rizikom od nastanka požara i eksplozija;
* Davanje usluga vatrodojavnim sustavom;
* Prijevoz vode;
* Prikupljati sredstva iz ekonomske propagande;
* Servisirati, održavati i proizvoditi vatrogasnu opremu i sredstva;
* Obavljati poslove nabavke i prodaje vatrogasne opreme i uređaja, sredstava za gašenje požara, vatrogasnih odličja i promidžbenih artikala, te potrošnog materijala za potrebe svojih članova;
* Obavljanje poslova na vodi i podmorju;
* Iznajmljivati poslovni prostor i obavljati druge poslove.

**Članak 11.**

Društvo za potrebe članova može uz odobrenje Državne vatrogasne škole provoditi programe obrazovanja propisanog Zakonom, može organizirati savjetovanja i seminare, pokazne vježbe i prezentacije, provedbu teorijske nastave i praktičnih vježbi temeljem pozitivnih propisa, sudjelovati u aktivnostima zaštite okoliša te poduzimati i druge radnje za ostvarivanje ciljeva i obavljanje djelatnosti Društva.

**VI. NAČIN OSIGURANJA JAVNOSTI DJELOVANJA DRUŠTVA**

**Članak 12.**

Djelovanje odnosno rad Društva je javan.

Javnost rada Društva ostvaruje se:

* Društvo u okviru svojih mogućnosti informira članove putem oglasne ploče ili tiskanih biltena.
* Društvo, također članstvo kao i širu javnost o svim značajnim aktivnostima informira putem Internet-web stranica, odnosno putem sredstava javnog priopćavanja, ili na drugi način.
* Informacije iz prethodna dva stavka mogu odlukom Upravnog odbora biti uskraćene, ako se radi o stvarima od posebnog interesa i značaja za rad Društva, odnosno Države ili pak u vrijeme neposrednog ratnog stanja.
* Društvo vrši izvješćivanje o radu i značajnim događajima putem pisanih izvješća, organizacijom posebnih skupova ili na sličan način,

INFORMIRANJE

**Članak 13.**

Za informiranje i obavještavanje o radu Društva odgovorni su Predsjednik i Zapovjednik Društva i to svaki iz svog djelokruga rada, odnosno osobe koje ih za to oni ovlaste.

Predstavnici sredstava javnog priopćavanja mogu prisustvovati sjednicama tijela Društva i o tome izvješćivati javnost.

Predsjedavajući sjednice pojedinog tijela Društva može predložiti da se javnost isključi sa sjednice, o čemu se treba pozitivno izjasniti natpolovična većina nazočnih članova na sjednici.

**VII. UVJETI I NAČIN UČLANJIVANJA I PRESTANKA ČLANSTVA, PRAVA, OBVEZE I ODGOVORNOSTI TE STEGOVNA ODGOVORNOST ČLANOVA I NAČIN VOĐENJA POPISA ČLANOVA**

**Članak 14.**

Učlanjenje u Društvo je dobrovoljno.

Član Društva je fizička osoba, učlanjena u dobrovoljno vatrogasno društvo, koja je sukladno svojim sposobnostima i obvezama svrstana u odgovarajuću kategoriju članstva.

Svaka fizička osoba, pod istim uvjetima utvrđenim Statutom, može postati članom Društva.

Članom Društva može postati stranac sa sjedištem u inozemstvu u skladu sa Zakonom o udrugama.

**Članak 15.**

Odluku o primanju u članstvo Društva donosi Upravni odbor na temelju pisane zamolbe (pristupnice) potencijalnog člana.

Upravni odbor utvrđuje izgled obrasca pristupnice.

Osobe koje se po prvi puta učlanjuju u dobrovoljno vatrogasno društvo prije punopravnog primanja u članstvo obvezno obavljaju pripravnički staž u trajanju od 1 godine, te se uključuju u različite oblike aktivnosti Društva, osim u rad vatrogasne postrojbe.

Pristupom u Društvo novi član prihvaća sve obveze i odgovornosti koje proizlaze iz Zakona, ovog Statuta, te odluka tijela i odgovornih osoba u Društvu.

Odluku o punopravnom članstvu donosi Upravni odbor nakon isteka pripravničkog staža od 1 godine.

Predstavljanje novih članova primljenih u Društvo tijekom jednogodišnjeg razdoblja provodi se na prvoj narednoj sjednici Skupštine Društva od kada stječu i pravo glasa.

**Članak 16.**

Na odluku Upravnog odbora o odbijanju zahtjeva za učlanjenje podnositelj zamolbe može uložiti žalbu Skupštini Društva u roku od 8 dana od dana dostave odluke.

O žalbi Skupština mora odlučiti najkasnije u roku godine dana, odnosno na prvoj narednoj sjednici Skupštine.

Odluka Skupštine je konačna.

**Članak 17.**

Društvo je dužno voditi evidenciju - popis svojih članova Društva.

Popis članova obavezno sadrži podatke sukladno pravilniku donesenom temeljem Zakona o vatrogastvu.

* Ime i prezime,
* OIB
* Datum rođenja,
* Datum pristupanja Društvu,
* Kategoriju članstva,
* Datum prestanka članstva u Društvu, te
* Druge podatke bitne za rad Društva.

Društvo vodi popis članova u elektroničkom obliku pri čemu je dužno u tu svrhu koristiti računalne aplikacije Hrvatske vatrogasne zajednice.

Dobrovoljni vatrogasci upisom u dobrovoljno vatrogasno društvo daju suglasnost da se njihovi osobni podaci mogu upisivati i koristiti u računalnim aplikacijama Hrvatske vatrogasne zajednice i koristiti za potrebe rada i djelovanja Društva.

Popis članova uvijek mora biti dostupan na uvid svim članovima i nadležnim tijelima, na njihov zahtjev.

Društvo može svojim članovima izdati člansku knjižicu.

Hrvatska vatrogasna zajednica temeljem zahtjeva nadležne vatrogasne zajednice izdaje vatrogasnu iskaznicu operativnim članovima Društva.

Skupština Društva može donijeti odluku o uvođenju članarine i iznosu članarine za pojedine odnosno određene kategorije članstva u Društvu.

**Članak 18.**

Članovi Društva mogu biti:

- operativni,

- izvršni,

- pričuvni,

- veterani,

- počasni,

- vatrogasni pomladak,

- vatrogasna mladež.

**Članak 19.**

**Operativni član** je dobrovoljni vatrogasac u vatrogasnoj postrojbi Društva koji:

* ima navršenih osamnaest godina;
* ima propisanu psihičku i tjelesnu zdravstvenu sposobnost za obavljanje vatrogasne djelatnosti;
* koji je osposobljen sukladno odredbama Zakona
* koji je osposobljen za obavljanje poslova operativnog člana.
* da nije kažnjavan za kaznena dijela iz čl.41 st.1 Zakona o vatrogastvu.

Status operativnog člana osoba može imati samo u jednom dobrovoljnom vatrogasnom društvu.

Operativni član mora imati mjesto prebivališta sa kojega lako dospijeva djelovati u vremenu i na način propisan vatrogasnim planom Grada Kaštela.

**Članak 20.**

**Izvršni (djelatni) članovi** su oni iznad osamnaest godina koji obavljaju izvršne dužnosti, ili su uključeni u tijela Društva.

Izvršni član ne mora biti dobrovoljni vatrogasac u vatrogasnoj postrojbi Društva, ali u pravilu mora biti osposobljen najmanje za zvanje vatrogasca.

Status izvršnog člana osoba može imati samo u jednom dobrovoljnom vatrogasnom društvu.

**Članak 21.**

**Pričuvni članovi** su bivši operativni ili izvršni članovi, a koji zbog dobi (65 i više godina) ili zbog nekih drugih opravdanih razloga, primjerice zdravstvenih razloga mogu zatražiti da ih se uvrsti u pričuvno članstvo.

**Članak 22.**

**Vatrogasni veterani** su članovi Društva s navršenih 60 godina života i najmanje 30 godina operativnog ili izvršnog staža u Društvu.

**Članak 23.**

**Počasni članovi** su fizičke osobe koji su posebno pridonijeli ostvarivanju ciljeva i djelatnosti Društva.

Počasnim članom mogu biti proglašeni članovi Društva koji su prethodno već svrstani u odgovarajuću kategoriju članstva u Društvu.

Počasnim članom mogu biti proglašeni i članovi drugog dobrovoljnog vatrogasnog društva, no oni nisu članovi Skupštine Društva čiji su počasni član.

Predsjednik odnosno Zapovjednik Društva mogu biti proglašeni počasnim Predsjednikom odnosno počasnim Zapovjednikom.

Počasni Predsjednik, počasni Zapovjednik ili počasni član postaju doživotni članovi Društva čiji su počasni članovi.

Odluku o proglašenju počasnim članom donosi Skupština Društva čijim se počasnim članom osoba proglašava.

**Članak 24.**

**Članovi vatrogasnog pomlatka** su mladi u dobi od 6 do 12 godina koji pristupe u Društvo po osobnoj želji, uz pristanak zakonskog zastupnika ili skrbnika.

**Članovi vatrogasne mladeži** su mladi od 12 do 18 godina koji pristupe u Društvo po osobnoj želji, uz pristanak zakonskog zastupnika ili skrbnika.

**Članak 25.**

Društvo svojim osnivačima dodjeljuje titulu „utemeljitelj“ te se to ne smatra posebnom vrstom članstva.

**Članak 26.**

Društvo može pojedinim fizičkim ili pravnim osobama koje pomažu Društvu u ostvarivanju njegovih ciljeva i djelatnosti dodijeliti titulu „pomažući (podupirajući) član“.

Pomažući članovi ne čine Skupštinu Društva i neevidentiraju se u matičnoj knjizi Društva, već u posebnoj evidenciji „Podupirajućeg članstva“

**Članak 27.**

Član Društva koji svojim činom, u obavljanju vatrogasne djelatnosti ili u vezi s obavljanjem iste šteti ugledu vatrogastva, stegovno odgovara prema odredbama Pravilnika o pravilima vatrogasne službe.

Dobrovoljni vatrogasac koji počini štetu odgovara za istu sukladno odredbama Zakona o vatrogastvu.

Dobrovoljni vatrogasac koji politički djeluje u vatrogasnoj postrojbi odnosno vatrogasnoj organizaciji i koji u službenoj odori prisustvuje stranačkim i političkim skupovima, ne u svrhu obavljanja službenih obveza vatrogasne djelatnosti odgovara za težu povredu službene dužnosti.

Član je obvezan poštivati pravila nošenja vatrogasne odore na način utvrđen Pravilnikom o Pravilima vatrogasne službe.

**Članak 28.**

Članstvo u Društvu prestaje:

- istupanjem

- isključenjem

- smrću

- neplaćanjem propisane članarine

- prestankom rada društva.

**Članak 29.**

Istupanje iz članstva provodi se temeljem primljene pisane izjave člana Društva.

Istupanje iz članstva postaje pravovaljano kad Društvo zaprimi izjavu o istupanju.

**Članak 30.**

Isključenje iz članstva provodi se temeljem obrazložene odluke Upravnog odbora zbog nanošenja štete ugledu Društva, odnosno zbog teže povrede službene dužnosti sukladno odredbama Zakona te iz razloga navedenih u Pravilniku o Pravilima vatrogasne službe ili Statutu Društva.

Protiv odluke Upravnog odbora o isključenju iz članstva, Član ima pravo podnijeti prigovor Upravnom odboru u roku od 8 dana od dana primitka odluke Upravnog odbora.

Ukoliko Upravni odbor ne uvaži prigovor, član može podnijeti žalbu Skupštini u roku od 15 dana od dana dostave odluke Upravnog odbora.

Skupština je dužna riješiti žalbu najkasnije u roku od godinu dana od zaprimanja žalbe, odnosno na narednoj sjednici.

Odluka Skupštine je konačna.

**Članak 31.**

Članstvo prestaje neplaćanjem propisane članarine, najkasnije sa istekom tekuće godine u kojoj je član bio obvezan podmiriti članarinu za proteklu godinu.

Predmetno vrijedi pod uvjetom da je Skupština Društva u čl. 17. statuta donijela odluku o uvođenju članarine.

**Članak 32.**

Prava članova su:

* sudjelovanje u radu i upravljanju Društvom,
* osposobljavanje i usavršavanje za aktivan rad u vatrogasnoj postrojbi Društva,
* sudjelovati u drugim aktivnostima Društva,
* sudjelovati u manifestacijama koje organizira Društvo,
* sudjelovati u pripremi programa rada i biti izviješten o realizaciji istog,
* nositi vatrogasnu odoru s pripadajućim obilježjima i priznanjima,
* druga prava utvrđena Pravilnikom o pravilima vatrogasne službe.

**Članak 33.**

Dužnosti članova su:

* pridržavanje odredbi Statuta, Zakona i podzakonskih akata Društva,
* aktivno sudjelovanje u provedbi aktivnosti iz programa rada Društva,
* odazvati se pozivu za obavljanje vatrogasne djelatnosti i vatrogasnih aktivnosti te sudjelovanje u gašenju požara, intervencijama u sustavu zaštite i spašavanja, dežurstvima, vježbama, vatrogasnim natjecanjima, kontrole, provođenju preventivnih mjera zaštite od požara, obuke, smotre i slično,
* čuvanje i izgrađivanje međusobnih kolegijalnih odnosa, razvijanje međusobnog povjerenja i unapređivanje kvalitete rada u vatrogasnim organizacijama,
* čuvanje ugleda vatrogastva i svog osobnog ugleda u svakoj prilici,
* čuvanje državne, službene i poslovne tajne,
* čuvanje i održavanje vatrogasne tehnike i opreme te drugih materijalnih sredstava,
* nošenje propisane vatrogasne odore ili radne odjeće tijekom provedbe svih oblika aktivnosti u vatrogastvu, a prilikom gašenja požara i otklanjanja posljedica elementarnih nepogoda i propisane osobne zaštitne opreme,
* obavljanje obveza savjesno, požrtvovno i disciplinirano,
* provedba preuzetih obveza vezanih uz obnašanje određene pojedinačne dužnosti,
* prenošenje iskustva i znanja pripadnicima vatrogasne mladeži odnosno podmlatka,
* ostale dužnosti utvrđene Pravilnikom o pravilima vatrogasne službe i odlukama nadležnih tijela.

**Članak 34.**

Društvo u svrhu ostvarivanja svojih ciljeva može osnovati različite sekcije.

Sekcije nemaju svojstvo pravne osobe.

Odluku o osnivanju sekcije donosi Upravni odbor.

Pripadnici sekcije ne moraju biti članovi Društva.

**VIII. TIJELA DRUŠTVA, NJIHOV SASTAV I NAČIN SAZIVANJA SJEDNICA, IZBOR, OPOZIV, OVLASTI, NAČIN ODLUČIVANJA I TRAJANJE MANDATA TE NAČIN SAZIVANJA SKUPŠTINE U SLUČAJU ISTEKA MANDATA**

**Članak 35.**

Djelovanje Društva temelji se na načelu demokratskog ustroja, što znači da Društvom upravljaju članovi na način da unutarnji ustroj Društva mora biti zasnovan na načelima demokratskog zastupanja i demokratskog načina očitovanja volje članova.

Članovi upravljaju Društvom putem svojih predstavnika u tijelima Društva.

**Članak 36.**

Društvo je obvezno koristiti računalne aplikacije Hrvatske vatrogasne zajednice za evidenciju članstva, vatrogasaca, tehnike, opreme i intervencija te ih redovito ažurirati, po nastalim promjenama**.**

**Članak 37.**

Za rad tijela Društva potrebna je nazočnost natpolovične većine članova tog tijela s pravom glasa.

Tijela Društva pravovaljane odluke donose natpolovičnom većinom glasova predstavnika nazočnih na sjednicama tijela, ako ovim Statutom za donošenje pojedinih odluka nije propisano drugačije.

Statut i njegove izmjene i dopune donose se natpolovičnom većinom ukupnog broja članova Skupštine.

Iznimno, moguće je sazvati elektroničke sjednice tijela Društva (telefonom, elektroničkom poštom, videovezom i sl.) koje saziva predsjedavajući član pojedinog tijela.

Odluke donesene na elektroničkim sjednicama moraju biti potvrđene na narednoj sjednici pojedinog tijela Društva.

**Članak 38.**

Tijela Društva odluke donose javnim glasovanjem.

Predsjedavajući može za pojedine odluke zatražiti tajno glasovanje o čemu se članovi tijela izjašnjavaju javnim glasovanjem.

Ukoliko je za izbor predsjednika ili zapovjednika kandidirano više članova izbor se provodi tajnim glasovanjem.

Ukoliko je za članove Upravnog odbora ili Zapovjedništva kandidirano više članova od broja predviđenih Statutom izbor se provodi tajnim glasovanjem.

**Članak 39.**

U radu tijela Društva mogu sudjelovati članovi Društva koji ne čine to tijelo te predstavnici drugih pravnih osoba, ali bez prava odlučivanja.

O pozivu na sjednicu odnosno dopuštenosti sudjelovanja odlučuje predsjednik tog tijela.

**Članak 40.**

 Tijela Društva su:

Upravna tijela:

* skupština
* upravni odbor
* Predsjednik
* zapovjedništvo
* Zapovjednik

Kontrolna i stegovna tijela:

* nadzorni odbor
* sud časti

Savjetodavna tijela:

* klub veterana

Skupština

**Članak 41.**

Društvom upravlja Skupština kao najviše tijelo upravljanja.

Operativni, izvršni, pričuvni, članovi veterani i počasni članovi iz matičnog Društva čine Skupštinu Društva s pravom glasa.

Ostali članovi Društva mogu sudjelovati u radu Skupštine, ali bez prava odlučivanja.

Rad i način djelovanja Skupštine uređuje se Poslovnikom o radu Skupštine.

Izborna Skupština bira svoje Predsjedništvo sastavljeno od Predsjednika, zamjenika predsjednika i zapisničara te dva ovjerovitelja zapisnika.

 Redovnom godišnjom ili izvanrednom Skupštinom upravlja Predsjedništvo sastavljeno od Predsjednika Društva, Zapovjednika i zapisničara, te dva člana izabrana za svaku sjednicu posebno od prisutnih članova, koji su ujedno i ovjerovitelji zapisnika.

**Članak 42.**

Djelokrug Skupštine je:

* usvajanje Statuta i njegovih izmjena i dopuna uz suglasnost vatrogasne zajednice grada Kaštela,
* donošenje Poslovnika o radu Skupštine,
* donošenje općih akata Društva iz svoje nadležnosti,
* usvajanje plana rada i financijskog plana za sljedeću kalendarsku godinu i izvješća o radu za prethodnu kalendarsku godinu,
* usvajanje godišnjeg financijskog izvješća,
* odlučivanje o promjeni ciljeva i gospodarskih djelatnosti, prestanku rada i raspodjeli preostale imovine Društva,
* donošenje planova razvoja Društva,
* donošenje odluka o statusnim promjenama,
* biranje i razrješavanje Predsjednika, Zapovjednika, te članove Upravnog odbora, Zapovjedništva, Nadzornog odbora i Suda časti,
* donošenje odluke o udruživanju u Vatrogasnu zajednicu Grada,
* donošenje odluke o pristupanju u druga društva, udruge i udruženja u interesu razvoja vatrogastva radi međusobne suradnje i solidarne ispomoći,
* donošenje odluke o kapitalnim ulaganjima,
* donošenje odluke o ustupanju nepokretne imovine, višegodišnjem najmu ili hipoteci nad imovinom,
* donošenje odluke o dodjeli statusa počasnog predsjednika, počasnog zapovjednika odnosno počasnog člana Društva,
* odlučivanje o uvođenju i iznosu članarine, te doprinosima koji se uplaćuju u Društvo,
* donošenje odluke o prestanku rada Društva.

Skupština Društva može ovlastiti Upravni odbor za donošenje odluka iz ovog članka, i to:

* izbor predstavnika Društva u tijela nadležne vatrogasne zajednice, uz verifikaciju na prvoj narednoj sjednici Skupštine,
* izbor člana Upravnog odbora, Zapovjedništva, Nadzornog odbora i Suda časti u slučaju ostavke pojedinog člana ili trajne spriječenosti obnašanja dužnosti, kako bi se upotpunilo upražnjeno mjesto, uz verifikaciju na prvoj narednoj sjednici Skupštine,
* usvajanje završnog računa radi dostavljanja ovlaštenoj instituciji (FINA), a koji se verificira na slijedećoj sjednici Skupštine Društva.

**Članak 43.**

Redovne sjednice Skupštine održavaju se svake godine.

Izborna sjednica Skupštine održava se svake pete godine.

Izborna sjednica Skupštine može se održati i kao zasebna sjednica.

Pored redovnih i izbornih sjednica mogu se održavati izvanredne, tematske i svečane sjednice Skupštine.

**Članak 44.**

Izbornu, redovnu, izvanrednu ili svečanu sjednicu Skupštine saziva Predsjednik Društva na temelju odluke Upravnog odbora.

Poziv s točnim datumom, mjestom održavanja i dnevnim redom sjednice mora biti dostavljen svim članovima Skupštine najmanje osam dana prije održavanja sjednice.

U slučaju isteka mandata, ostavke ili smrti Predsjednika Društva izbornu sjednicu Skupštine može sazvati upravni ili nadzorni odbor, a u slučaju isteka mandata upravnog ili nadzornog odbora sjednicu saziva najstariji član Društva.

**Članak 45.**

Izvanrednu sjednicu Skupštine saziva Predsjednik Društva na temelju :

* osobne prosudbe,
* zahtjeva trećine članova Skupštine,
* zahtjeva Upravnog odbora
* zahtjeva Zapovjedništva.
* zahtjeva Nadzornog odbora

Na izvanrednoj Skupštini razmatra se samo pitanje zbog kojeg je sazvana.

**Članak 46.**

Predsjednik je dužan sazvati sjednicu Skupštine na zahtjev predlagača iz članka 45. ovog Statuta u roku od 30 dana od dana primljenog zahtjeva.

Ako predsjednik ne sazove sjednicu Skupštine u roku iz prethodnog stavka, sazvat će je predlagači.

U slučaju sazivanja Skupštine prema odredbi stavka 1. ovog članka, predlagači su dužni predložiti dnevni red sjednice te pripremiti sve potrebne materijale.

**Članak 47.**

Skupština pravovaljane odluke donosi natpolovičnom većinom nazočnih članova Skupštine s pravom glasa.

Iznimno, od odredbe stavka 1. ovog članka, Statut i njegove izmjene i dopune donose se natpolovičnom većinom glasova svih članova Skupštine s pravom glasa.

**Članak 48.**

Rad Skupštine Društva uređen je Poslovnikom kojeg na početku svakog petogodišnjeg mandatnog razdoblja donosi Skupština na svojoj izbornoj sjednici za cijelo mandatno razdoblje.

Upravni odbor

**Članak 49.**

Upravni odbor upravlja radom Društva između dviju sjednica Skupštine.

Upravni odbor broji 9 članova, od kojih su Predsjednik Društva i Zapovjednik Društva po svom položaju članovi Upravnog odbora, te ostali članovi zaduženi za svoja područja djelovanja, a bira ih Skupština na mandat od pet godina.

Upravni odbor u svom sastavu smije imati najviše 4 uposlena djelatnika Društva.

Sastav i način djelovanja Upravnog odbora utvrđuje se Poslovnikom o radu kojeg donosi Upravni odbor.

Radom Upravnog odbora upravlja Predsjednik Društva, a u njegovoj odsutnosti njegov zamjenik.

**Članak 50.**

Sjednice Upravnog odbora saziva Predsjednik Društva prema potrebi, a najmanje četiri puta godišnje.

Pravovaljane odluke donose se natpolovičnom većinom prisutnih.

**Članak 51.**

Članovi Upravnog odbora odgovorni su Skupštini za svoj rad, a Predsjednik je odgovoran Skupštini za ukupan rad Upravnog odbora.

Pojedini član Upravnog odbora može biti opozvan od strane Skupštine i prije isteka vremena na koje je izbran, ako ne provodi poslove i zadatke utvrđene odlukama i zaključcima Upravnog odbora.

Skupština Društva može opozvati i čitav Upravni odbor, ako ne obavlja svoje dužnosti u skladu s ciljevima, zadacima, odlukama i zaključcima Skupštine.

Članu Upravnog odbora mandat može prestati i razrješenjem od strane Upravnog odbora na vlastiti zahtjev ako podnese zahtjev za razrješenje, ostavku ili u slučaju smrti. U tom slučaju, Upravni odbor je ovlašten na upražnjeno mjesto imenovati novog člana koji će dužnost obnašati do isteka tekućeg mandatnog razdoblja, a kojeg mora potvrditi Skupština na prvoj narednoj sjednici.

U vremenu između dviju sjednica Skupštine Predsjednik i Upravni odbor mogu na taj način promijeniti najviše tri člana.

**Članak 52.**

Upravni odbor:

* predlaže Skupštini donošenje Statuta Društva, te njegovih izmjena i dopuna
* bira, imenuje i razrješava članove tijela
* odlučuje o udruživanju u saveze, zajednice, mreže i druge oblike povezivanja
* donosi godišnji programa rada i financijski plan, na prijedlog Predsjednika i Zapovjednika,
* obavlja i druge poslove određenih ovim Zakonom i statutom,
* provodi odluke i zaključke Skupštine,
* rukovodi radom Društva između dvije sjednice Skupštine,
* utvrđuje prijedlog dnevnog reda, mjesto i datum održavanja sjednice Skupštine;
* utvrđuje prijedlog izvješća o radu i financijskom poslovanju,
* utvrđuje prijedloge drugih akata koje donosi Skupština Društva;
* utvrđuje prijedlog o dodjeli statusa počasnog člana i počasnog dužnosnika Društva;
* utvrđuje program svih društvenih aktivnosti, sa posebnim naglaskom na mjerama za omasovljavanje članstva, te organizacijsko i materijalno jačanje Društva;
* donosi opće akte iz svog djelokruga rada te prati njihovu provedbu;
* donosi odluku o primanju u članstvo i prestanku članstva;
* donosi odluku o nabavljanju nepokretne i pokretne imovine u skladu s financijskim planom;
* donosi odluku o ustupanju nepokretne i pokretne imovine;
* donosi odluke o žalbenim postupcima iz osnove rada zaposlenih stručnih djelatnika,
* donosi odluku o provođenju godišnjih inventura uz usvajanje pripadajućeg izvještaja,
* donosi odluke o osnovnim pitanjima financijskog i gospodarskog poslovanja između dvije sjednice Skupštine;
* donosi prijedlog dodjele vatrogasnih i drugih javnih priznanja članovima Društva,
* prati ostvarivanje programa rada, financijskog plana, odluka, zaključaka i smjernica koje donosi Skupština;
* daje tumačenje ovog Statuta,
* imenuje i razrješava tajnika,
* imenuje i razrješava blagajnika,
* imenuje i razrješava članove i predsjednike radnih tijela Upravnog odbora,
* imenuje i razrješava svoje predstavnike u radna tijela i organizacije s kojima surađuje.
* obavlja i druge poslove temeljem Statuta i smjernica Skupštine i Upravnog odbora.

Predsjednik

**Članak 53.**

Izborna Skupština Društva bira Predsjednika Društva iz redova članova Skupštine na mandat od pet godina.

Predsjednik Društva mora biti osoba koja je u Društvu najmanje 15 godina od čega bar 10 godina u operativnom ili izvršnom članstvu Društva.

Kandidat za Predsjednika Društva ističe svoju kandidaturu najkasnije tri dana prije Izborne sjednice Skupštine, pismeno Predsjedništvu Skupštine uz obveznu potpisanu potporu od najmanje 20% članova Skupštine.

Izabrani Predsjednik Društva, potom predlaže Skupštini svog Zamjenika, odnosno Dopredsjednika Društva i Upravni odbor.

**Članak 54.**

Predsjednik Društva predsjedava Radnoj-godišnjoj, Tematskoj i Svečanoj Skupštini i Upravnim odborom, a u slučaju njegove spriječenosti ili trajnije odsutnosti njegov Zamjenik.

Predsjednik ima mogućnost ponovnog izbora.

Ukoliko je predsjednik dao ostavku ili je trajno spriječen obnašati dužnost, Upravni odbor imenuje Zamjenika predsjednika obnašateljem dužnosti predsjednika do naredne sjednice Skupštine kada se treba provesti postupak izbora novog predsjednika i zamjenika predsjednika.

**Članak 55.**

Predsjednik Društva:

* Predstavlja i zastupa Društvo, skrbi o razvoju i promidžbi vatrogastva na području djelovanja Društva,
* odgovara za zakonitost rada Društva,
* vodi poslove Društva sukladno odlukama Skupštine,
* odgovoran je za podnošenje Skupštini prijedloga godišnjeg financijskog izvješća,
* skrbi se o pravodobnom dostavljanju Zapisnika s redovne sjednice Skupštine nadležnom upravnom tijelu županije, koje vodi Registar udruga,
* sklapa ugovore i poduzima druge pravne radnje u ime i za račun Društva,
* brine o poštivanju Statuta i akata Društva te drugih propisa;
* saziva sjednice Skupštine i Upravnog odbora,
* skrbi o pripremi sjednica Skupštine i Upravnog odbora te potpisuje odluke, ugovore i druge akte koje donose Skupština i Upravni odbor;
* naredbodavac je za izvršenje financijskog plana,
* odgovoran je za zakonito, namjensko i svrhovito korištenje sredstava;
* obavlja druge poslove temeljem Statuta te odluka i zaključaka Skupštine i Upravnog odbora,
* donosi odluku o službenim putovanjima u tuzemstvu, dok za službeno putovanje člana u inozemstvo priskrbljuje odluku UO.
* brine i koordinira sve aktivnosti i djelatnosti Društva od zajedničkog interesa za cjelokupno članstvo iz područja van-operativne i gospodarske djelatnosti Društva,
* donosi privremene stegovne mjere za van-operativno i ostalo članstvo po hitnom postupku o čemu je dužan izvijestiti Zapovjednika i u roku od sedamdesetdva sata obavijestiti Sud časti,
* obavlja i druge poslove temeljem Statuta i smjernica Skupštine i Upravnog odbora.

Zapovjedništvo

**Članak 56.**

Zapovjedništvo je strukovno tijelo kojim rukovodi Zapovjednik dobrovoljnog vatrogasnog društva, a u njegovoj odsutnosti njegov zamjenik.

Zapovjedništvo čine zapovjednik, njegov zamjenik i članovi čiji broj i imenovanje je propisano statutom.

Zapovjedništvo u obavljanju vatrogasnih intervencija ima ovlasti propisane Zakonom.

**Članak 57.**

 Izborna Skupština bira Zapovjednika Društva iz redova članova Skupštine, sukladno odredbama Zakona o vatrogastvu.

Kandidat za Zapovjednika Društva ističe svoju kandidaturu najkasnije tri dana prije Izborne sjednice Skupštine, pismeno Predsjedništvu Skupštine uz obveznu potpisanu potporu od najmanje 20% članova Skupštine.

Izabrani Zapovjednik potom Izbornoj Skupštini predlaže, Zamjenika i ostale članove Zapovjedništva.

Zapovjednik i njegov zamjenik moraju imati najmanje zvanje vatrogasnog časnika ili stečenu kvalifikaciju vatrogasnog smjera i najmanje tri godine iskustva u radu vatrogasne postrojbe našeg Društva.

Zapovjednik Društva bira se na mandat od pet godina koji počinje teći njegovim izborom uz potvrđivanje Gradonačelnika Grada Kaštela, odnosno suglasnost gradskog vatrogasnog zapovjednika.

Zapovjedništvo broji 9 članova. Pored Zapovjednika Društva i Zamjenika zapovjednika, koji su po položaju članovi Zapovjedništva, ono ima članove kao zapovjednike vodova i desetina, koji moraju biti najmanje u činu dočasnika, te spremištara i druge.

Sastav i način djelovanja Zapovjedništva utvrđuje se Poslovnikom o radu kojeg donosi Zapovjedništvo.

 Članovi Zapovjedništva odgovorni su pojedinačno Zapovjedniku Društva za svoj rad, a zajednički za ukupan rad Zapovjedništva Skupštini Društva.

U slučaju ostavke člana Zapovjedništva ili kada isti ne obavlja svoju dužnost u skladu s ciljevima, zadacima i interesima Društva, može se na njegovo mjesto postaviti drugi član.

U vremenu između dviju sjednica Skupštine, Zapovjednik i Zapovjedništvo mogu tako promijeniti najviše tri člana Zapovjedništva i za iste tražiti potvrdu na prvoj sjednici Skupštine.

**Članak 58.**

Zapovjedništvo:

* Brine o zdravstvenom i psihofizičkom stanju članova vatrogasne postrojbe,
* obavlja organizacijske poslove s ciljem efikasne provedbe vatrogasne djelatnosti,
* organizira i provodi vatrogasne vježbe,
* provodi praktične vježbe i teorijsku nastavu s operativnim članovima,
* provodi obuku građanstva i djelatnika pravnih osoba,
* predlaže nabavku opreme i sredstava potrebnih za rad postrojbe,
* provodi program rada i prati izvršenje financijskog plana vatrogasne postrojbe,
* priprema natjecateljska odjeljenja,
* organizira i provodi vatrogasna natjecanja,
* na prijedlog Zapovjednika imenuje, spremištara i zapovjednike odjeljenja;
* prati i koordinira provedbu preventivnih poslova u području zaštite od požara;
* skrbi o konstantom stručnom osposobljavanju i usavršavanju članova vatrogasne postrojbe te drugih članova Društva;
* brine o održavanju vatrogasne opreme odnosno materijalno-tehničkih sredstava koje posjeduje Društvo.

**Članak 59.**

**.**

Prilikom obavljanja vatrogasne djelatnosti vatrogasna postrojba Društva koristi ovlasti utvrđene Zakonom i podzakonskim aktima donesenim temeljem istog.

Zapovjednik

**Članak 60.**

 Zapovjednik Društva zastupa i predstavlja dobrovoljno vatrogasno društvo u okviru ovlasti utvrđenih ovim statutom, odgovoran je za organiziranost i osposobljenost vatrogastva na području za koje je odgovorno Društvo,

Odgovoran je za operativni rad Društva.

Obavlja i sve ostale poslove utvrđene Zakonom, Statutom i odlukama nadležnih tijela Društva

**Članak 61.**

Zapovjednik:

- Uz Predsjednika Društva, zastupa i predstavlja Društvo iz svog djelokruga obveza,

* odgovara za zakonitost rada Društva iz svog djelokruga obveza,
* vodi poslove Operativne postrojbe Društva sukladno odlukama Skupštine,
* u dogovoru s Predsjednikom sudjeluje u predlaganju godišnjeg programa rada i financijskog plana,
* provodi odluke i zaključke Skupštine i Upravnog odbora,
* sudjeluje u pripremi i provedbi Programa aktivnosti u provedbi posebnih mjera zaštite od požara za Republiku Hrvatsku,
* ustrojava i vodi evidenciju o obavljenim intervencijama Društva,
* prati i koordinira poslove preventivne zaštite i gašenja požara Društva,
* organizira vježbe, vatrogasna natjecanja i rad s vatrogasnom mladeži,
* daje prijedloge poboljšanja operativne pripravnosti i uvježbanosti vatrogasne postrojbe,
* analizira vatrogasne intervencije i predlaže poboljšanja,
* analizira tehničku opremljenost vatrogasnih vozila te predlaže poboljšanja,
* utvrđuje potrebe za osposobljavanjem,
* rukovodi sjednicama zapovjedništva,
* pokreče privremene stegovne mjere za operativno članstvo po hitnom postupku o čemu upoznaje Predsjednika Društva, te je dužan u roku od sedamdesetdva sata predmet proslijediti Sudu časti.
* obavlja i druge poslove određene statutom i drugim propisima.

**Članak 62.**

Zapovjednik je odgovoran za svoj rad Skupštini, Upravnom odboru, Gradonačelniku i gradskom vatrogasnom zapovjedniku.

Zapovjednik jednom godišnje podnosi izvješće o svom radu Skupštini, Gradonačelniku Grada Kaštela i gradskom vatrogasnom zapovjedniku najkasnije do 30. lipnja tekuće godine za godinu koja prethodi.

**Članak 63.**

Razrješenje zapovjednika prije isteka mandata moguće je ako:

* sam zatraži razrješenje,
* trajno izgubi zdravstvenu sposobnost obavljati dužnost,
* da je pravomoćnom presudom osuđen za kaznena djela protiv života i tijela iz čl.39. st.6. Zakona o vatrogastvu RH.
* povrijedi obvezu čuvanja službene tajne u svezi s obavljanjem dužnosti ili
* svojim nesavjesnim radom prouzroči vatrogasnom društvu veću štetu ili veće smetnje u njezinom radu.

Ukoliko je Zapovjednik razriješen s dužnosti ili je trajno spriječen, Zamjenik Zapovjednika nastavlja obnašati obveze Zapovjednika do naredne Skupštine kada se treba provesti postupak izbora novog Zapovjednika.

Nadzorni odbor

**Članak 64.**

Članove Nadzornog odbora bira Skupština iz redova članova Društva na prijedlog Predsjednika Društva .

Nadzorni odbor ima 5 članova.

Mandat Nadzornog odbora traje 5 godina.

Konstituiranje Nadzornog odbora obavlja Predsjednik Skupštine.

Predsjednik Nadzornog odbora je osoba koju članovi biraju iz svojih redova.

Sjednice Nadzornog odbora saziva Predsjednik prema potrebi, a najmanje jednom godišnje.

Nadzorni odbor može pravovaljano odlučivati ukoliko je sjednici nazočna natpolovična većina članova.

Pravovaljane odluke donose se natpolovičnom većinom prisutnih.

Predsjednik Nadzornog odbora ima pravo prisustvovati sjednicama svih tijela Društva, bez mogućnosti odlučivanja i glasovanja.

**Članak 65.**

Nadzorni odbor:

* Prati provođenje Statuta i općih akata,
* Prati i analizira provođenje odluka, zaključaka i smjernica Skupštine i njegovih savjetodavnih tijela, Upravnog odbora i njegovih radnih tijela i Zapovjedništva,
* Nadzire financijsko i materijalno poslovanje, te pravilno korištenje i raspolaganje sredstvima Društva,
* Nadzorni odbor izvještava o svom radu Skupštinu jednom godišnje i predlaže poduzimanje odgovarajućih mjera.

Sud časti

**Članak 66.**

Za rješavanje sporova i sukoba interesa unutar Društva i odlučivanje o stegovnoj odgovornosti unutar Društva nadležan je Sud časti.

Sud časti sastoji se od predsjednika, zamjenika predsjednika i tri člana.

O svojem radu Sud časti donosi Poslovnik.

Članove suda časti bira Skupština, iz svojih redova na prijedlog Predsjednika Društva.

Za svoj rad, Sud časti odgovara Skupštini.

Mandat članova Suda časti traje 5 godina.

Stegovni postupak vode najmanje 3 člana Suda časti i isti u pravilu mora biti dovršen u roku od 30 dana.

Odluka se donosi većinom glasova članova Suda koji su vodili postupak.

**Članak 67.**

Sud časti donosi odluke o stegovnim mjerama prema članovima Društva radi povrede vatrogasne službe sukladno Pravilniku o pravilima vatrogasne službe.

Sud časti može izreći stegovnu mjeru sukladno Pravilniku o pravilima vatrogasne službe.

Predlagatelj postupka pred Sudom časti može biti bilo koje tijelo Društva.

Prijedlog se podnosi u roku sedamdesetdva sata od saznanja ili izricanja mjere privremene suspenzije.

Na odluku Suda časti može se izjaviti žalba Skupštini, čija odluka je konačna.

Skupština je dužna odlučiti o žalbi najkasnije u roku godine dana.

Klub veterana

**Članak 68.**

Klub veterana čine članovi veterani Društva.

Voditelj Kluba veterana je član Kluba kojeg članovi izaberu između sebe.

Klub veterana radi po Poslovniku Kluba veterana, kojeg donosi Skupština.

**Članak 69.**

Klub veterana, kao savjetodavno tijelo Skupštine, pomaže Skupštini i Upravnom odboru Društva u vođenju i djelovanju Društva, a posebno:

* Daje prijedloge i mišljenja na višegodišnje planove rada Društva, na ustroj i djelovanje ostalih vanoperativnih aktivnosti u Društvu,
* Daje mišljenja i prijedloge Skupštini na odluke o raspolaganju nepokretnom imovinom,
* Daje mišljenja i prijedloge Skupštini i Upravnom odboru na odluke iz djelokruga osnivanja svojih organizacijskih dijelova, gospodarskih subjekata ili udruživanja imovine, sredstava i kapitala.
* Vodi brigu o očuvanju arhive i povijesnih dokumenata Društva,
* Vodi brigu o protokolarnom ophođenju sa članovima Društva, te predlaže pomoć društva u slučaju njihovih potreba, a naročito kod iznenadnih životnih problema,
* Daje smjernice i prijedloge za unaprjeđenje djelovanja Društva, a posebno za djelovanje sa mladima,
* Obavlja i druge aktivnosti primljene od Skupštine ili Upravnog odbora.

TAJNIK

**Članak 70.**

Upravni odbor imenuje tajnika Društva.

**Članak 71.**

Poslovi tajnika:

* provodi ustrojstvene i administrativne poslove u Društvu;
* priprema materijale za sjednice Skupštine, Upravnog odbora i radnih tijela;
* priprema i usklađuje stručne poslove u Društvu;
* predlaže Upravnom odboru opće akte koji se odnose na zaposlene radnike u Društvu,
* ustrojava informiranje u Društvu,
* ustrojava i kontrolira aktivnosti glede ažuriranja podataka o Društvu u okviru jedinstvene računalne baze podataka Hrvatske vatrogasne zajednice;
* prati propise koji se odnose na provedbu djelatnosti Društva,
* izvršava i druge zadatke i poslove koje mu povjere Skupština, Upravni odbor ili predsjednik Društva.

Upravni odbor može poslove tajnika povjeriti zaposlenom administrativnom djelatniku Društva.

BLAGAJNIK

**Članak 72.**

Upravni odbor imenuje blagajnika Društva.

Poslovi blagajnika:

* uredno zaprimanje računa,
* dostavlja predsjedniku, kao naredbodavcu za izvršenje financijskog plana (ili drugoj osobi ovlaštenoj od strane predsjednika) svaki račun na ovjeru,
* obavlja poslove kunske i devizne blagajne,
* obavlja fakturiranje,
* sastavlja blagajničke izvještaje,
* ispostavlja virmane,
* ispostavlja račun-otpremnice,
* podiže gotovinu i devize
* prati plaćanja računa od strane dužnika,
* brine o djelotvornoj naplati prihoda,
* obavlja i druge poslove po nalogu predsjednika.

**Članak 73.**

Blagajničko poslovanje obavezno se organizira i vodi u krugu Društva i povjerava se profesionalnom djelatniku zaduženom za administrativno-blagajničke poslove.

Materijalno-financijsko poslovanje vodi se sukladno Zakonu o vođenju knjigovodstva neprofitnih organizacija i drugim propisima. Isto vodi i obavlja djelatna stručna služba u okviru Društva ili se odlukom Upravnog odbora ovi poslovi mogu povjeriti fizičkim, odnosno pravnim osobama specijaliziranim i registriranim za vođenje financijskog servisa.

**IX. IZBOR I OPOZIV LIKVIDATORA**

**Članak 74.**

U slučajevima popisanim Zakonom o udrugama provodi se postupak likvidacije Društva.

Pokretanjem postupka likvidacije prestaju ovlaštenja tijela i osoba ovlaštenih za zastupanje Društva.

Likvidator provodi postupak likvidacije u rokovima i na način propisan Zakonom o udrugama.

**Članak 75.**

Likvidatora imenuje i opoziva Upravni odbor, a upisuje se u nadležni registar.

Likvidator zastupa Društvo u postupku likvidacije te se otvaranjem likvidacijskog postupka upisuje u Registar udruga kao osoba ovlaštena za zastupanje do okončanja postupka likvidacije i brisanja Društva iz Registra udruga.

Likvidator ne mora biti član Društva.

Likvidator mora raspolagati odgovarajućim stručnim znanjem kako bi mogao voditi brigu o raspodjeli imovine.

Likvidator može ostvariti pravo na naknadu troškova za svoj rad iz sredstava Društva u visini koju određuje Upravni odbor na prvoj sjednici nakon njegovog imenovanja.

**X. IMOVINA, NAČIN STJECANJA I RASPOLAGANJA IMOVINOM** **TE POSTUPAK S IMOVINOM U SLUČAJU PRESTANKA RADA I DJELOVANJA DRUŠTVA**

**Članak 76.**

Imovinom upravljaju tijela Društva svako iz svog djelokruga i odgovorna su za njenu pravilnu uporabu i gospodarsko korištenje.

Imovina kojom raspolaže Društvo upotrebljava se za ostvarivanje ciljeva i zadataka Društva.

Odluku o prodaji, besplatnom najmu, trajnom zakupu ili ustupanju nepokretne imovine, donosi Skupština Društva, tročetvrtinskom većinom glasova svih članova Skupštine.

 Imovinu Društva čine:

- nekretnine,

* pokretnine,
* novčana sredstva stečena uplatom članarina, dobrovoljnim prilozima i darovima,
* novčana sredstva stečena obavljanjem djelatnosti kojima se ostvaruju ciljevi,
* financiranjem programa i projekata iz državnog proračuna i proračuna jedinica lokalne i područne (regionalne) samouprave te fondova i/ili inozemnih izvora,
* različita imovinska prava,
* druga novčana sredstva stečena u skladu sa zakonom.

**Članak 77.**

Sredstva koja koristi Društvo za ostvarivanje svojih ciljeva i zadataka stječu se iz:

* Sredstva koja se osiguravaju u financijskom planu Grada Kaštela;
* Sredstva koja osiguravaju zajednice osiguranja, poduzeća i druge pravne osobe;
* Dijela prihoda ostvarenih obavljanjem gospodarskih i ostalih djelatnosti;
* Donacija i poklona;
* Članarina, doprinosa i
* Drugih prihoda

**Članak 78.**

Društvo, radi ostvarivanja svojih ciljeva i zadataka utvrđenih Statutom, a u skladu sa zakonom može osnovati trgovačko društvo, obrt, ustanovu, zakladu ili fondaciju.

Ovakva djelatnost ne smije se obavljati radi stjecanja dobiti za svoje članove, već se koristi isključivo za obavljanje i unapređenje djelatnosti iz Statuta Društva.

Društvo može biti osnivač udruge.

Odluku iz prvog stavka ovog članka donosi Upravni odbor uz suglasnost Skupštine Društva.

STRUČNI POSLOVI

**Članak 79.**

Društvo za obavljanje tajničkih, stručnih, materijalno-financijskih, administrativnih, pomoćnih i njima sličnih poslova može uposliti profesionalne djelatnike u skladu sa Zakonom.

Ustroj i način obavljanja poslova i zadataka kao i broj potrebnih djelatnika utvrđuje se odlukom Upravnog odbora.

Upravni odbor može djelomično ili u cijelosti povjeriti obavljanje poslova iz stavka 1. Ovog članka zajedničkim stručnim službama ili pravnim i fizičkim osobama ovlaštenim za obavljanje ovakvih poslova.

NAGRADE I PRIZNANJA

**Članak 80.**

Društvo daje nagrade, priznanja i odličja svojim članovima, pojedincima, udrugama, zajednicama, poduzećima i institucijama zaslužnim za ostvarivanje ciljeva i zadataka Društva u skladu s odgovarajućim Pravilnikom Društva ili Pravilnicima o priznanjima VZ Grada, Područja, kao i VZŽ i Hrvatske vatrogasne zajednice, odnosno lokalnih i državnih organa i organizacija.

**XI. PRESTANAK POSTOJANJA DRUŠTVA**

 **Članak 81.**

Skupština može prema vlastitoj ocjeni ili iz drugih opravdanih razloga donijeti odluku o prestanku rada i to tročetvrtinskom većinom glasova svih članova Skupštine.

Društvo može prestati s radom i u ostalim slučajevima i na način predviđen zakonom.

**Članak 82.**

U slučaju prestanka postojanja Društva imovina se, nakon namirenja vjerovnika i troškova likvidacijskog, sudskog i drugih postupaka, predaje udruzi, ustanovi ili zakladi koje imaju iste ili slične statutarne ciljeve, a na osnovi odluke Skupštine sukladno statutu.

Udruga nema pravo imovinu udruge dijeliti svojim osnivačima, članovima udruge, osobama ovlaštenima za zastupanje, zaposlenima ili s njima povezanim osobama.

Ako se u slučaju prestanka postojanja Društva iz bilo kojih razloga ne može provesti postupak s imovinom Društva koji je Društvo odredilo statutom, preostalu imovinu stječe jedinica lokalne samouprave na čijem je području sjedište Društva.

**XII. PRIJELAZNE I ZAVRŠNE ODREDBE**

**Članak 83.**

Statut Društva osnovni je opći akt Društva.

Svi drugi akti moraju biti usklađeni s odredbama ovog Statuta.

**Članak 84.**

Postupak za izmjenu Statuta mogu pokrenuti:

* Upravni odbor,
* Zapovjedništvo,
* Nadzorni odbor,
* trećina članova Skupštine.

**Članak 85.**

Danom stupanja na snagu ovog Statuta prestaje važiti Statut Društva donesen na sjednici Skupštine Društva održanoj dana 05.09.2015. godine sa svim kasnijim izmjenama i dopunama.

 P R E D S J E D N I K

 Dobrovoljnog vatrogasnog društva

U \_\_\_\_\_\_\_\_\_\_\_\_\_\_\_\_, \_\_\_\_\_\_ 2021. LJUBIŠA MUSINOV

 M. P.